Nick Frost
Nicholas John „Nick” Frost (Dagenham, London, 1972. március 28. –) angol színész, humorista, forgatókönyvíró, producer és szerző.

Leginkább a Cornetto Három Íze-trilógiából ismert: Haláli hullák hajnala (2004), Vaskabátok (2007) és Világvége (2013). Emellett 2011-ben feltűnt az Idegen arcok és a Paul című sci-fi-vígjátékokban – utóbbit legjobb barátjával, Simon Pegg-gel közösen írta, akivel rendszeresen dolgozik együtt.

Ismertebb televíziós szereplései voltak a Spaced (1999–2001) című vígjáték-sorozatban és a Man Stroke Woman (2005–2007) című szkeccsműsorban.

Fiatalkora
London Dagenham városrészében született, Tricia és John Frost gyermekeként. Mindkét szülőnek voltak már gyerekei korábbi házasságaikból. Tizenéves korában több tragédia is történt a családban: először nővére hunyt el egy asztmarohamban, majd szülei bútorvállalkozása ment csődbe, mellyel egyik napról a másikra elszegényedtek. Frost otthagyta az iskolát és egy szállítócégnél dolgozva igyekezett támogatni a családot. Egy öngyilkossági kísérletet követően két évet töltött egy izraeli kibucban. Londonba visszatérve egy mexikói étteremben pincérkedett, ahol összeismerkedett és szoros barátságba, majd lakótársi kapcsolatba került Simon Pegg színésszel. Pegg a Spaced című vígjáték-sorozatban – mely részben Pegg és Frost akkori nihilista életstílusán alapult – írt egy szerepet, kifejezetten Frostra szabva.

Színészi pályafutása

A Spaced című sorozatot és egyéb, kisebb televíziós szerepeket követően 2004-ben debütált a filmvásznon a Haláli hullák hajnala című „romantikus zombi vígjátékban”. A filmet Simon Pegg és Edgar Wright (a Spaced rendezője) forgatókönyve alapján Wright rendezte. Frost 2005 és 2007 között a Man Stroke Woman című szkeccsműsorban tűnt fel, változatos szerepekben. 2006-2007-ben a színész a BBC Two Hiperhajtómű című, sci-fi témájú szituációs komédiájában kapott főszerepet.

A 2000-es évek közepétől egy Channel 4 realityshow, a Szuperdada narrátora volt. 2007-ben a Vaskabátok című, Wright rendezte bűnügyi vígjátékban Pegg oldalán rendőrt alakított. 2011-ben Frost és Pegg a Paul című sci-fi-vígjátékban ismét együtt szerepelt, ahogyan szinkronszínészként az ugyanebben az évben bemutatott, Steven Spielberg által rendezett Tintin kalandjai című animációs filmben is. Frost 2013-ban a harmadik, Pegg és Wright forgatókönyve alapján Wright rendezte filmben, a Világvége című sci-fi-vígjátékban is felbukkant. A 2014-es Flörti dancing című brit romantikus vígjátékban ismét főszerepet osztottak rá.

A 2010-es évek során Frost további szinkronszerepeket vállalt: Jégkorszak 4. – Vándorló kontinens (2012), Doboztrollok (2014), Asterix – Az istenek otthona (angol nyelvű változat, 2016), Szörnyen boldog család (2017).

2014-ben a Sky Atlantic Mr. Sloane című vígjáték-sorozatában alakította a címszereplőt. 2016-tól csatlakozott az AMC által bemutatott Into the Badlands szereplőgárdájához. 2019-ben Ricky Knight brit pankrátort formálta meg a Családi bunyó című életrajzi sportfilmben.

Magánélete
Szoros barátságot ápol Simon Pegg színésztársával, akivel számos filmben szerepeltek közösen.

Gyermekkorában katolikus nevelést kapott, de felnőttként ateistának vallja magát.

Feleségétől, a produkciós asszisztensként dolgozó svéd származású Christinától egy fia született. A házaspár később elvált, de jó viszonyban maradtak egymással.

2015 októberében jelent meg memoárja Truths, Half Truths & Little White Lies címmel, mely harmincéves koráig meséli el Frost életét.

Válogatott filmográfia

Film

Televízió

Bibliográfia
Frost, Nick: Truths, Half Truths & Little White Lies (Hodder & Stoughton, 2015. október 8.)

Díjak és jelölések

Fordítás

Jegyzetek

További információk

 
 

1972-ben született személyek
Angol színészek
Angol humoristák
Ateisták
Élő személyek
Londoniak